ભાવનગર - રાજકોટ હાઇવે ઉપર રંઘોળા નજીક આજે સવારે જાન લઇને ભાવનગરના અનીડાના પ્રવિણભાઇ કોળી તેમના પુત્ર વિજયની જાન લઇને ટાટમ ગામ જઇ રહ્યા હતા ત્યારે જાનૈયાનો ટ્રક ઉંધો પડી નાળામાં ખાબકતા ૩૦ના મોતની આશંકા છે અને મૃત્યુઆંક હજુ વધે તેવી સંભાવના હોવાનું જાણવા મળેલ છે. રંઘોળા પાસેના અનીડા ગામનો કોળી પરિવાર ટ્રકમાં લગ્નમાં જઇ રહ્યો હતો ત્યારે આ દુર્ઘટના સર્જાતા ભારે દેકારો મચી જવા પામ્યો છે. બનાવની જાણ થતાં જ ભાવનગર, સિહોર, ઉમરાળાથી ફાયર બ્રિગેડનો કાફલો અને પોલીસ કાફલો ઘટના સ્થળે દોડી ગયો છે. આ ગમખ્વાર અકસ્માતની મળતી વિગતો મુજબ ભાવનગર - રાજકોટ હાઇવે ઉપર રંઘોળા નજીક જાનનો ટ્રક અચાનક પલ્ટી ખાઇ નીચે નાળામાં ખાબકતા ભયંકર અકસ્માત સર્જાયો હતો અને લોકોની ચીચીયારીથી ભારે દેકારો મચી ગયો હતો. આ અકસ્માતમાં ૩૦ જેટલા લોકોનાં મોત નિપજ્યાનો સત્તાવાર પ્રાથમિક અહેવાલ પ્રાપ્ત થયો છે અને હજુ મૃત્યુઆંક વધે તેવી સંભાવના હોવાનું જાણવા મળેલ છે.આ ગોઝારા અકસ્માતની જાણ થતાં જ ભાવનગર, સિહોર, બોટાદની ૧૦૮ અને ફાયરબ્રિગેડનો સ્ટાફ ક્રેઇન સાથે ઘટના સ્થળે ગયો હતો અને બચાવ કામગીરી શરૂ કરાઇ છે. અકસ્માતનો ભોગ બનનાર કોળી પરિવાર રંઘોળા નજીકનાં અનીડા ગામનો હોવાનું જાણવા મળેલ છે.